Papersnake/gushiwen huggingface dataset:
别张十三建封
杜甫（唐代）

尝读唐实录，国家草昧初。刘裴建首义，龙见尚踌躇。

秦王拨乱姿，一剑总兵符。汾晋为丰沛，暴隋竟涤除。

宗臣则庙食，后祀何疏芜。彭城英雄种，宜膺将相图。

尔惟外曾孙，倜傥汗血驹。眼中万少年，用意尽崎岖。

相逢长沙亭，乍问绪业馀。乃吾故人子，童丱联居诸。

挥手洒衰泪，仰看八尺躯。内外名家流，风神荡江湖。

范云堪晚友，嵇绍自不孤。择材征南幕，湖落回鲸鱼。

载感贾生恸，复闻乐毅书。主忧急盗贼，师老荒京都。

旧丘岂税驾，大厦倾宜扶。君臣各有分，管葛本时须。

虽当霰雪严，未觉栝柏枯。高义在云台，嘶鸣望天衢。

羽人扫碧海，功业竟何如。
寄济南守李公择
苏辙（宋代）

岱阴皆平田，济南附山麓。
山穷水泉见，发越遍溪谷。
分流绕涂巷，暖气烝草木。
下田满粳稻，秋成比禾菽。
池塘浸余润，菱芡亦云足。
辞家四千里，恃此慰穷独。
公従吴兴来，苕霅犹在目。
应恐齐鲁间，长被尘土辱。
不知西垣下，滉漾千亩渌。
仰见鸥鹭翻，俯视龟鱼浴。
初来厌桴鼓，稍久捐鞭扑。
清诗调嘉宾，夜话继华烛。
飞花暮雪深，浮蚁糟床熟。
相对各忘归，西来自嫌速。
人生每多故，乐事难再卜。
钜野一汗漫，河济相腾蹙。
流沙翳桑土，蛟蜃处人屋。
农亩分沉埋，城门遭板筑。
伤心念漂荡，引手救颠覆。
劳苦空自知，吁嗟欲谁告。
遥知旧游处，落落空遗躅。
平生读书史，物理粗能瞩。
归耕久不遂，终作羝羊触。
赋诗心自惊，请公再三读。
春晴
方回（元代）

饕风虐雪到家林，才喜春晴春已深。
花片纷纷飞蝶乱，树阴渐渐早蝉吟。
贫宁不仕元知命，老尚能诗懒用心。
忽喜客来对棋局，旋沽村酒与同斟。
杨柳枝送沈自成之武康县丞五首 其四
谢肃（明代）

阖闾城外柳飞花，骑马之官驿路斜。此去绿阴应满县，风流元不属陶家。
桃源忆故人
朱敦儒（宋代）

小园雨霁秋光转。天气微寒犹暖。黄菊红蕉庭院。翠径苔痕软。

暖前明快眉间展。细酌霞觞不浅。一曲广陵弹遍。目送飞鸿远。
伏龙园雨后作
潘勖（明代）

竹缭繁烟湿，门涵新水生。虹明残雨断，云散殷雷轻。

白鸟淩江下，青山带郭横。平沙容散步，风物眼双明。
余至象山得邑西山谷佳处暇日过游因其亭榭泉木离为十咏 西谷
林旦（宋代）

平昔山林性，今来水石乡。栽花寻秀垄，泛酒掬沧浪。

地暖春常早，云阴夏自凉。岁成还北去，魂梦此难忘。
秋日杂兴 其二
潘高（明代）

门前乌桕树，树底一人行。苦爱清秋色，闲听伐木声。

风吹寒雾散，日射午岚轻。谁识悠悠者，幽居不用名。
登灵岩山
张襄（清代）

胜地甲三吴，风云想霸图。绮罗西子径，烟雨范公湖。

故苑悲麋鹿，空林响鹧鸪。登临无限意，落日下平芜。
贤女浦 其一
汪革（宋代）

贤女标名几度秋，行人抚事至今愁。湘云楚雨知何处，月冷风悲江自流。
春暮减衣
王彦泓（明代）

风汩残阳雨拂帘，晚春衣服减还添。难消素手为缝绽，那得闲还问织缣。

病肺未能疏酒盏，诗肠无奈近香奁。孤吟赢得无聊在，试倩南华下一砭。
烟郊
弘历（清代）

杏村柳墅澹烟光，别馆虚明向远冈。悦目岂缘萃景处，怡情兼有读书堂。

郊原通望都含润，花草当春自解芳。五日往来何所异，麦苗被陇较前长。
登聚仙台
霍尚守（明代）

妒人风雨喜初收，千仞危台夏亦秋。芳树远分孤屿色，丹崖晴照大江流。

欣逢谢傅登临兴，笑效卢生汗漫游。更听玉箫吹夜月，依稀鸾鹤驻峰头。
常祀皇地祗五首
佚名（隋代）

坤元之德，光大无疆。
一气交感，百物阜昌。
吉蠲致享，精明是将。
介兹景福，鼎祚灵长。
书怀
陆游（宋代）

谢客元无疾，深居似有忧。
向空书咄咄，对竹送悠悠。
出每思安卧，归还念远游。
春衣典已惯，斗酒不难谋。
江行
赵葵（宋代）

霜清月冷雁声秋，今古江流不尽愁。
风卷芦花漫雪裹，夜深鼓櫂落汀洲。
又和二首
黄庭坚（宋代）

外物攻伐人，钟鼓作声气。
待渠弓箭尽，我自味无味。
宴安衽席间，蛟鳄垂涎地。
君子履微霜，即知坚冰至。
古意七首 其六
何吾驺（明代）

铅华非素赏，淡扫自蛾眉。不见采莲女，荷花照葛衣。
延陵怀古三首 其二 兰陵令
杨万里（宋代）

密云兮终风，健顺闭兮罔寸蹊之通。喟葵丘践土而迹熄兮，矧冀方岐山之与逢。

单棠溪以铸兵兮，靡遗蒲于董泽。燕簴无趾而造齐庙兮，楚氓而秦其魄。

斗六王于一说兮，微仪衍之舌而不国。嗟若先生兮，鸡知时之不如。

储唐虞之故冕兮，鬻洙泗之敝裾。乘方轮与折轴兮，欲先鞭而疾驱。

岂不家捐而人弃兮，载之万世之亨衢。繄素王兮中都，若兰陵兮圣之徒。

征九伯而佩六印兮，晞二邑宰而不得俱。傥不欲以天球玉磬而贸康瓠兮，嗟尔后死者其舍诸。
赠傅商卿
陈造（宋代）

残年多病更衔哀，今日衰怀得好开。
闻道场功因雨止，径缘老子犯寒来。
下簾小炽萁炉火，煨芋聊持药玉杯。
翻忆黄公酒垆夜，{上四下各}无忧患娆灵台。
雨霁望樊山
张耒（宋代）

金碧江南数叠山，雨余秀色直堪餐。
仙娥倭堕青云髻，照我衰迟泽畔颜。
送程给事知越州
孔平仲（宋代）

曾筑长城制百蛮，归来青琐照朝班。一言不为戎人屈，万里能全汉节还。

已有直声留朔漠，更将吟兴入稽山。陛辞天语尤稠密，知得蓬莱几日闲。
湖上联句
崔鶠（宋代）

遥岑舣舟见，野思过桥生。
兴尽回兰棹，归鞍月正明。
挽刘学谕玗
廖行之（宋代）

学富犹无已，才雄非自成。
诲人真不倦，接物有余情。
仅有抠衣便，俄惊逝水倾。
丹旌嗟莫挽，忍听薤歌声。
长相思 丛斜
姚燮（清代）

玉树歌残，素馨梦断，粉脂狼藉堪怜。咸阳紫陌，蜀阜青墩，一般落叶哀蝉。

绮殿当年。有阿茶凤笛，小郁鹍弦。秋老绿蘼烟。更何人、寻袜搜钿。

叹藓碣尘磨，漆灯膏闭，愁台冷月娟娟。芜陵埋帝子，可重教、侍寝黄泉。

露睇星鬋。空魂怅、樊楼旧筵。剩沙桥、风梧夜唱凄然。
秋居杂咏十首
李弥逊（宋代）

出门泥活活，不闻车马喧。
一身谢羁绊，百事从弃捐。
坐旷非息虑，逃空遂忘言。
青灯有馀烬，妙香无续烟。
涓涓檐间霤，猎猎窗上鸢。
夫物具成礼，胡为尚求筌。
范文正公家训百字铭
范仲淹（宋代）

孝道当竭力，忠勇表丹诚；
兄弟互相助，慈悲无过境。
勤读圣贤书，尊师如重亲；
礼义勿疏狂，逊让敦睦邻。
敬长与怀幼，怜恤孤寡贫；
谦恭尚廉洁，绝戒骄傲情。
字纸莫乱废，须报五谷恩；
作事循天理，博爱惜生灵。
处世行八德，修身率祖神；
儿孙坚心守，成家种善根。
无题
苏泂（宋代）

绿云无据玉楼空，回首悲欢一梦中。
为忆当时裙样色，隔墙嫌见石榴红。
二月十日雨
赵蕃（宋代）

喜雪仍喜雨，相须旬日期。
天民终自恤，岁事可前知。
起我泛舟役，思渠荷笠诗。
嗔人问米价，王掾果真痴。
失调名
佚名（宋代）

五花心里看抛球。香腮红嫩柳烟稠。
送陈其政副使之任广东
卢震（清代）

荷风柳露飏双旌，杯酒酬君出凤城。江上锦帆鹦鹉唤，岭头龙节荔枝迎。

烟消瘴地花多种，山耸蛮天驿几更。回首洛阳春易老，可能频念故人情。
舟中呈耿元直
赵鼎（宋代）

念昔一笑相逢初，我时尚少君壮夫。十年再见辇毂下，我鬓斓斑君白须。

落魄朋游嗟我在，艰难兵火与君俱。酬恩未拟填沟壑，强颜忍复陪簪裾。

浩然胡不径投劾，老矣难堪归荷锄。田园坟垄乱戎马，是身是处长羁孤。

解维汴岸一篙水，小舟漂兀如鹥凫。对床推枕坐叹息，此行未肯悲穷途。

胸中炯炯时一吐，与生俱坐宁籧除。只今云台罗俊彦，鄙贱老丑憎朴疏。

跃马食肉付公等，浮家泛宅真吾徒。与君转柂从此逝，秋风万里吹江湖。
南柯子 题自画
缪珠荪（清代）

腻粉团香雪，融酥护彩云。红情初赋五花纹。记取一枝深色、酒微醺。

娇怯伊惊梦，秾芳我自闻。离离花影欲摇春。知是谁家亭子、午晴新。
题淮阴侯庙：
张耒（宋代）

云梦何须伪出游，遭谗犹得故乡侯。
平生萧相真知己，何事还同女子谋。
伉俪诗
嵇含（魏晋）

余执百两辔，之子咏采蘩。我怜圣善色，尔悦慈姑颜。

裁彼双丝绢，著以同功绵。夏摇比翼扇，冬卧蛩蛩毡。

饥食并根粒，渴饮一流泉。朝蒸同心羹，暮庖比目鲜。

挹用合卺酳，受以连理盘。朝采同本芝，夕掇骈穗兰。

临轩树萱草，中庭植合欢。
读方干诗
黄希旦（宋代）

数篇骚雅名虽远，三拜逢迎礼过差。补得唇来身巳老，灌园何苦更咨嗟。
新秋月夜
权德舆（唐代）

客心宜静夜，月色澹新秋。影落三湘水，诗传八咏楼。

何穷对酒望，几处捲帘愁。若问相思意，随君万里游。
题笼鹤
白居易（唐代）

经旬不饮酒，逾月未闻歌。岂是风情少，其如尘事多。

虎丘惭客问，娃馆妒人过。莫笑笼中鹤，相看去几何。
再谒张丈献公祠五首 其五
江源（明代）

丞相当年数犯颜，□□天子等闲看。乘舆西狩艰难日，悔不先诛阿荦山。
怀寄彭城朋好十首之七王十三
贺铸（宋代）

不见会之久，每思诗酒豪。
扁舟由甬上，乘兴可须招。
次韵酬李通江
冯伯规（宋代）

长官祷雨信精诚，便觉丰年遍远坰。缫茧齐头丝卷白，插秧随手稻翻青。

行篘秫酒酣天禄，益长香芽发地灵。守令爱民须表里，君其为纬我为经。
清平乐（越上作）
王炎（宋代）

呢喃燕语。共诉春归去。春去从他留不住。落尽枝头红雨。

老翁袖手优游。闲愁不到眉头。过了麦黄椹紫，归期只在新秋。
夜坐伤书台旅榇未归葬
龚璛（元代）

凉宵坐无寐，萤火耿熠熠。徘徊去年秋，怃彼逝者急。

九天露气高，四野蔓草湿。搔发不容垢，所念沐如泣。

平生相知心，瘴岭表独立。白驹絷维久，华屋风雨入。

湘汉多方舟，倾身望何及。旅泊更晼晚，山中物皆蛰。
送阎少隐同其弟伯子宣子赴试淮南为一月之别
仲并（宋代）

二难晚出材无敌，老将从来勇冠军。
一月望公三捷至，秋风不惜暂离群。
顷游龙井得一联王伯齐见儿辈因足成之
楼钥（宋代）

路入风篁上翠微，老龙蟠井四山围。
水真绿净不可唾，鱼若空行无所依。
胜处虽多终莫及，旧游谁在事皆非。
只今匏系何由到，徒羡联镳带月归。
郊祀庆成诗
刘攽（宋代）

圣瑞归文子，珍符属孝孙。储精凝景命，端拱辑群臣。

礼乐成中典，人神定一尊。亮章新物睹，咸秩备司存。

成德兼明察，弥文付讨论。积高参斗极，因吉际乾坤。

候景迎长日，萌芽发旧根。律风乘广莫，卦气起昆仑。

阊阖开黄道，星辰拱紫垣。奉瑄严太一，推策本轩辕。

八庙森重构，诸侯盛骏奔。荐馨光裸玉，告嘏逮归吊。

旄纛罗千乘，旂幡径九门。龙蛇影摇动，鹅鹳势飞翻。

士勇欢凫藻，天晴候晏温。幔城横象魏，玉果会春园。

严警连宵鼜，周庐次属鞬。望云舒锦石，揖月上金盆。

广乐欢来格，升烟续载燔。颂釐如响答，终事寂无喧。

辇路祥飙转，端门旭日暾。天鸡还自舞，仙鹤为孤骞。

河汉惊垂象，雷霆浃厚恩。画衣期不犯，肺石更何冤。

长乐尊无贰，椒房庆已蕃。睿心先广爱，大策重临轩。

瑞典兼河洛，欢心极镇藩。名山已望幸，天意肯周爰。

愿上公车奏，来趋白兽樽。心知搢绅义，展采讵难言。
寄怀孙处士
许彬（唐代）

生平酌与吟，谁是见君心。上国一归去，沧波闲至今。

钟繁秋寺远，岸阔晚涛深。疏放长如此，何人更得寻。
和司法张仲良醉中论诗
杨万里（宋代）

相过宁嫌数，未行先畏辞。
要宽千里别，犹费几篇诗。
意得翻难售，声希只自奇。
此生诗社里，三折或知医。
诸公分韵蹑冒顿之区落焚老上之龙庭得老庭字 其一
张孝祥（宋代）

横槊能赋诗，下马具檄草。忠义乃天赋，勋名要时早。

龙卧南阳乃，鹰扬渭滨老。当其尚栖迟，众或轻潦倒。

风云会相遇，氛祲当独扫。凤皇翔千仞，驽马顾栈皂。

士为一饱谋，悬知不同道。
赠泰霞真士祈雨之验
林景熙（宋代）

火旗焰焰烧刊垠，蒺藜满道风扬尘。
槁苗无花不作谷，老农扶杖田头哭。
哭声不为填沟渠，室罄何以供官轮。
檄龙呗佛寂不应，晰蜴那能擅权柄。
泰霞真士鞭风霆，绿章叩天天亦惊，
玄云沛雨起肤寸，点点都是盘中饭。
须臾收斂归无声，翩然驾虬出山城。
我闻调元功自古，亢为常暘伏常雨。
庙堂有道司牧良，坐看玉烛开金穰。
淮南捕蝗蝗更在，饥蛟齿入陆成海。
肥羊日日供大官，论功乃使专黄冠。
大龙山五咏用家君所和胡别驾韵 其四 小池
洪适（宋代）

山椒有龙湫，清泉日夜流。疏岩作方沼，漱甘非外求。
诸葛亮言家事
《三国志》（魏晋）

初，亮自表后主曰：“成都有桑八百株，薄田十五顷，子弟衣食，自有余饶。至于臣在外任，无别调度，随身衣食，悉仰于官，不别治生，以长尺寸。若臣死之日，不使内有余帛，外有赢财，以负陛下。”及卒，如其所言。
秋日旅舍别司空文明
李端（唐代）

凉风飒穷巷，秋思满高云。吏隐俱不就，此心仍别君。

素怀宗淡泊，羁旅念功勋。转忆西林寺，江声月下闻。
杨双梧太守相度筑兰城贺之
吴镕（清代）

迹寄空山暑亦寒，身负重钜涉艰难。峰岖历尽千岩险，相度周行一骑单。

独向闾阎咨疾苦，每于村落任盘桓。民番自有敦庞意，拥彗欢迎旧日官。
和项平父送别
孙应时（宋代）

长江风景旧闻知，雪里经行变大奇。
官舍荒凉乏松竹，边城清晏少文移。
有时怀古登临久，自省无才职分卑。
白日闭门还独笑，读书吾亦太营私。
临终偈
娄和尚（宋代）

有生有死寻常事，无去无来谁不然。我今去也何时节，风在松梢月在天。
蓼莪
佚名（先秦）

蓼蓼者莪，匪莪伊蒿。哀哀父母，生我劬劳。

蓼蓼者莪，匪莪伊蔚。哀哀父母，生我劳瘁。

瓶之罄矣，维罍之耻。鲜民之生，不如死之久矣。无父何怙？无母何恃？出则衔恤，入则靡至。

父兮生我，母兮鞠我。拊我畜我，长我育我，顾我复我，出入腹我。欲报之德。昊天罔极！

南山烈烈，飘风发发。民莫不穀，我独何害！南山律律，飘风弗弗。民莫不穀，我独不卒！
役所寒食即事
赵鼎（宋代）

疲民正苦淘泥沙，彼何人兮怒且哗。粗狂不肯道姓字，呼前醉态犹攲斜。

自言寒食身无事，快意欲嚼遑恤他。羁愁我自感节物，遣去不问徒咨嗟。
和故人二首丁卯年九月二十二日梦中得之 其二
刘一止（宋代）

目前得已便休休，事业何曾有到头。客问函三孰为一，月明风静好清秋。
罥马索 其一
樊增祥（清代）

朱楼桂馆参差起。章台绣毂如流水。骄马骤骎骎。那知芳草心。

故宫春在否。约略无多柳。飞上旧时莺。销魂第一声。
送江陵刘县丞得多字
项安世（宋代）

吾事方如此，诸儒说更多。
高明俄已竟，广大日无何。
意远身仍近，人同已易讹。
且当行故步，未敢赴殊科。
次韵志宏见示山居二首 其一
李纲（宋代）

千仞青山一草堂，萧然远去利名场。夜凉愈觉风月好，雨过惟闻松桂香。

野寺春朝喧鸟雀，田家日夕下牛羊。因公录示山居作，使我归休意转忙。
汴州乱二首
韩愈（唐代）

汴州城门朝不开，天狗堕地声如雷。健儿争夸杀留后，

连屋累栋烧成灰。诸侯咫尺不能救，孤士何者自兴哀。

母从子走者为谁，大夫夫人留后儿。昨日乘车骑大马，

坐者起趋乘者下。庙堂不肯用干戈，呜呼奈汝母子何。
句
张致远（宋代）

三寺楼台烟雾里，一川芦苇画图中。
留题神仙院三绝 其三
刘弇（宋代）

白帝怜秋自不胜，等闲时放一番清。诗情大似归飞鹤，聊作当年警露声。
吟诗自笑用前韵
陈造（宋代）

退归我欲学真长，君定才名江夏黄。
考父旧尝睎吉甫，陵阳端的嗣黔阳。
依韵和机宜陈荐请游城北池馆二首 其一
韩琦（宋代）

只恨无才济阻饥，北塘因尔失春期。民心方喜稻禾熟，秋色不关台榭隳。

一派芰连输水鸟，几船烟雨卧风旗。佳辰赖有诗人觉，较得红芳又变衰。
满庭芳 寿许得夫先生
刘炳（明代）

白露横空，金风荐爽，银河凉阴西流。长庚一点，文彩照南洲。

悬弧当年壮志，过庭训、铅椠灯篝。青云梦，黄槐丹桂，东井劫灰浮。

钩陈迷太液，紫驼濛雪，玉马嘶秋。怅黍离之感，多少閒愁。

短褐归来老砚，生涯旧、茅屋沧洲。蟠桃熟，朱颜鹤发，绿酒满金瓯。
萼绿梅
张雨（元代）

山中古仙子，无言春寂寥。玉容澹朝雨，翠气湿微霄。

临风怯玩影，弄雪妒攀条。拟觅何郎句，还凭翠袖招。
贺淮南节度卢员外赐绯
罗隐（唐代）

俭莲高贵九霄闻，粲粲朱衣降五云。
骢马早年曾避路，银鱼今日且从军。
御题彩服垂天眷，袍展花心透縠纹。
应笑当年老莱子，鲜华都自降明君。
集江渎池亭
宋祁（宋代）

五月追凉地，沧江剩素涟。
林烟昏午日，楼影压池天。
篠密工迷径，荷欹巧避船。
机忘更何事，鱼鸟亦留连。
送内弟袁德师
窦群（唐代）

南渡登州即水仙，西垣有客思悠然。因君相问为官意，不卖毗陵负郭田。
足疾
吕南公（宋代）

足疾在中年，萧衰只自怜。徐行如敬长，顽坐似逃禅。

欲适求新履，相忘任故鞯。思山徒有兴，登顿岂能前。
送周公子还金溪
徐熥（明代）

彭蠡西归去棹长，东风江上送周郎。数声忍顾歌骊曲，三月惟赍养鹤粮。

寄远柳应攀驿路，思亲花每梦河阳。家山况与丰城近，别后遥看剑气光。
挽柳斋陈公四首
刘克庄（宋代）

夹辅曾调鼎，分忧屡建牙。
虏犹闻范老，盗亦说宗爷。
公晚参黄檗，人痴望白麻。
临歧却荤茹，应怕念头差。
九日同李晴轩丛台登高
李燧（清代）

磴道倚荒城，丛台旧有名。河山销霸气，木叶乱秋声。

云净千峰瘦，天空一雁横。盍簪逢令节，好结岁寒盟。
开自石室归舟中阻雨不得发
朱学熙（明代）

夕阳不可住，回首隔仙凡。齿漱端溪水，诗留副巉岩。

涛欺将塌岸，雨阻欲归帆。点检游山具，苍云满碧衫。
洞仙歌 谢杨成之寄梅 原作一，据张氏研古楼
李俊明（元代）

陇头潇洒，孤负寻芳眼。浪蕊浮花问名懒。纵看看驿使，带得春来，只恐怕、绿叶成阴子满。暗香无恙否，月落参横，惆怅罗浮梦魂短。赖故人情重，不减西湖，花上月，分我黄昏一半。更选甚、南枝与北枝，是一种春风，待争寒暖。
句
王伸（宋代）

声声相劝教归去，莫是陶潜化作君。
牡丹
卫宗武（宋代）

淑景骎骎到牡丹，探芳日日倚楹栏。
巧心吐出黄金缕，腴脸开成紫玉盘。
春晚有花飞欲尽，山中此种得应难。
便须收拾归囊锦，更酌清尊仔细看。
浪淘沙令 其五
毛滂（宋代）

花地锦斑残，月箔波凌乱。斗鸭玉阑旁，扑兽金炉畔。

小醉奈春何，轻梦催云散。却步蕙兰中，应被鸳鸯见。
赠猫三首·其二
陆游（宋代）

裹盐迎得小狸奴，尽护山房万卷书。
惭愧家贫策勋薄，寒无毡坐食无鱼。
句
吴釿（宋代）

阮籍摩挲青眼旧，邹阳感慨白头新。
冬日晓望
李富孙（清代）

郡闵凌虚福地通，四围烟景晓濛濛。寒山远绕孤城外，废塔空撑古寺中。

水净鸥沙随上下，云开雁路各西东。天涯迢递增惆怅，无限霜林映冷枫。
潞河发舟两日夜始抵和合驿
陆深（明代）

快路日千里，畏途肠九回。古难当蜀道，今日下燕台。

柳色连村暗，波光映日开。北山如有待，猿鹤未应猜。
高邮遇同年龚生舟次醉成
王世贞（明代）

握手语未毕，呼童且列筵。停杯坐秋色，看棹下江烟。

汝狎严城漏，吾耽据榻眠。不知何所道，小别是经年。
正月五日以送伴借官侍宴集英殿十口号
杨万里（宋代）

赐花新剪茜香罗，篸遍乌纱未觉多。
花重纱轻人更老，抬头不起奈春何。
秋夜啸月冈
唵囕香公（明代）

破絮蒲团展夕阴，一天凉思坐来禁。
蛩声诉出秋多少，竹影描成夜浅深。
青壁谩留闲里句，碧潭微见空中心。
林猿野鹤成相识，又欲褰裳过别岑。
酹江月 次王君阳李敏之过龙门韵
曹伯启（元代）

洪崖中断，似蜃楼幻出、层檐叠脊。欲问真源凌绝顶，安得乘风羽翮。势利相忘，驱驰不惮，面背皆京国。源泉混混，恍如夹右碣石。遥想巢父襟怀，东溟烟雾里，片帆如席。逸气峥嵘今老矣，惆怅剑门千尺。细草平沙，敝裘羸马，长路无人识。家山回首，不应犹作行客。
春日田园杂兴
洪贵叔（宋代）

弃官杜甫罹天实，辞令陶潜叹义熙。
暖日浣溪仍旧迹，春风粟义只前时。
苗生阡陌培嘉种，花绕林塘发故枝。
佳与二公能领会，可能胸次太多诗。
金陵杂兴二百首 其一九三
苏泂（宋代）

三月更当临尽头，升元阁畔一閒游。偶因花会逢花面，半日僧房得少留。
崙溪对芙蓉怀林九王七
郑善夫（明代）

脉脉崙溪雨，芙蓉傲远天。时危花烂熳，岁晚叶逡巡。

对影会相忆，看他亦自怜。秋容长不灭，吾欲赠佳人。
巫山曲
孟郊（唐代）

巴江上峡重复重，阳台碧峭十二峰。
荆王猎时逢暮雨，夜卧高丘梦神女。
轻红流烟湿艳姿，行云飞去明星稀。
目极魂断望不见，猿啼三声泪滴衣。
南乡子 感怀
李炜（清代）

谈笑解吴钩，客满西园花满洲。记得河桥分手路，悠悠，哀笛山阳几度秋。

洒落向神州，极浦遥天不尽愁。花月春江浑是梦，休休，老作人间马少游。
题五牧蒋氏所藏阎次平小景
仇远（元代）

绿芜红叶照秋明，白雁孤飞我独行。
谁识草堂穷杜老，江南江北正关情。
菩萨蛮 西观音洞
顾太清（清代）

朝阳初上岩头树。清晨步入蚕丛路。云隐小红墙。钟声发上方。

高碑书故事。苔藓侵碑字。大士坐莲台。莲花何处开。
送从道
孔平仲（宋代）

去年风云搅天暗，君马区区之海涯。

今年苦寒又访别，正是去年行役时。信阳虽远重来得，小桃常探春消息。

如今官满去不返，又见花开谁记忆。乾坤浩荡归无乡，岁月峥嵘老相逼。

一官奔走随所使，后期会合知南北。篇诗惜别人少和，须知此别真可惜。

黄髯半醉舌若蜚，它日樽前无此客。
喜晴
曹彦约（宋代）

醉入机缄喜不胜，几多风雨一番晴。
扫除氛祲乾坤大，拂度光辉日月明。
万计官逋纾吏责，十分灯夕看人情。
熙熙不但夫台乐，从此东南说建平。
如梦令
吴潜（宋代）

一饷园林绿就。柳外莺声初透。轻暖与轻寒，又是牡丹花候。花候。花候。岁岁年年人瘦。
酴醾
宋祁（宋代）

来自蚕丛国，香传弱水神。析酲疑破鼻，并艳欲留春。

勿以媚兰味，误沾韩寿巾。
白纻词二首效鲍照 其一
张耒（宋代）

摇轻裾，曳长袖，为楚舞，千万寿。新词白纻声按旧。

朔风捲地来峥嵘，燕雁避霜饥不鸣。高堂酒多华灯明。
明月生南浦·为刘子评题月好眉史照
陈步墀（清代）

酒国看花花貌众。别有天台，得入迷香洞。一幅秋波临去送。

几番惊醒刘郎梦。

同是月眉怜小凤。好是君家，桂是侬家弄。双管拈来情意重。

秋风写出婵娟冻。
郊行即事
李先芳（明代）

城南黄叶逐人飞，城上寒鸦噪晚饥。
老树荒村停落照，遥遥山寺一僧归。
留仲谦
钱时（宋代）

二十年前旧诗友，子居仲谦真耐久。
少时怀抱易过逢，老去云林难聚首。
去年广垫得子居，论心岂但相煦濡。
咫尺仲谦招不得，有园日涉将毋娱。
风吹原头动春色，招携肯为山翁出。
恰恰子居来日来，岿然暮展遥天碧。
贺圣朝 预赏元宵
佚名（宋代）

太平无事，四边宁静狼烟眇。国泰民安，谩说尧舜禹汤好。

万民泰望彩都门，龙灯凤烛相照。只听得教坊杂剧欢笑。

美人巧。宝箓宫前，咒水书符断妖。更梦近、竹林深处胜蓬岛。

笙歌闹。奈吾皇，不待元宵景色来到。只恐后月，阴晴未保。
七言
张耒（宋代）

飞鸿归尽燕将还，亭院深沉人倚栏。
斜搭秋千寒食雨，已黄柳柳暮春寒。
密球杏萼红如糁，半落梅花香未残。
人世年年非旧事，感时惟有泪丸澜。
大学士来保八十寿辰诗以赐之
弘历（清代）

八衮梨鲐茀禄增，三朝禁近亮勤称。温城过阙毋忘下，东海为闾知有兴。

矍铄齐眉叶琴瑟，徘徊绕膝侍孙曾。皤皤元老多黄发，自是明廷大吉徵。
摘瓜辞
李时勉（明代）

辛苦黄台下，秋风瓜蔓多。不堪回首望，落日独悲歌。
学易斋
王迈（宋代）

太极分阳阳，生生之谓易。
易有乾之元，生意露消息。
先生易中行，日用而饮食。
全体纯是仁，本自玄中得。
克己下工夫，心台皎如日。
处则为颜曾，出则为禹稷。
所以学易斋，孜孜奉天职。
满腔皆春和，八荒开寿域。
秋怀三十六首
邵雍（宋代）

八月炎凉均，气味亦自好。
临虚乔木低，远望行人小。
有迹事皆妄，无心物都了。
何须更问辛，愿君自食蓼。
闻鄞兵入仙居二首
舒岳祥（宋代）

独岭斜阳笠，深溪夜雨灯。
多忧未归客，万事不言僧。
兵甲今如此，台明昔未曾。
欲言徵敛数，天远有谁能。
寄远
马戴（唐代）

坐想亲爱远，行嗟天地阔。积疹甘毁颜，沈忧更销骨。

迢迢游子甘，望望归云没。乔木非故里，高楼共明月。

夜深秋风多，闻雁来天末。
方何二公回自郡所得不同作诗戏之
王洋（宋代）

南邻博士只破帏，春来数日分春衣。
东风陌上催蒙茀，不许看花缓缓归。
那此此理未可诉，破费书厨走长路。
静思我咎安致然，杳杳人情无问处。
归来粉黛包亦结，安得衾绸更罗列。
娇儿冬明示须啼，正恐当寒更无袜。
命数从来有奇耦，北里士师真好手。
一时欢笑父子同，箧载缣缃船载酒。
归遗欣欣乐可期，归运金刀时哺饴。
先忧后喜尊吉卜，酾酒烹鱼消百罹。
世间得失类如此，解使空肠作悲喜。
红白纷纷一种花，试向东风问桃李。
满江红（题博见楼）
吕胜己（宋代）

物理分明，人事巧、元来是拙。常自觉、满怀春意，向他谁说。剩喜登临频眺望，那知出处成迂阔。细闲思、萧散较贪痴，谁为劣。

高楼上，蝉声歇。飞栋外，云行绝。见明河星斗，半空森列。领略光阴成赋咏，等档酬唱休旌别。要良辰、把酒倩佳宾，嘲风月。
从驾温泉宫
徐安贞（唐代）

神女调温液，年年待圣人。试开临水殿，来洗属车尘。

暖气随明主，恩波浃近臣。灵威自无极，从此献千春。
寄子堂 其一
舒岳祥（宋代）

来往畏炎热，杉篁取径微。蝶飞逢草住，燕出认檐归。

云卧从衣冷，风梳爱发稀。清谈能解愠，松麈为君挥。
窦园醉中前后五绝句
陈与义（宋代）

一樽相属莫辞空，报答今朝吹面风。
自唱新诗与明月，碧桃开尽曲声中。
望湘人 赋余氏女子绣柳毅传书图
王士祯（清代）

看缭绫半幅，绣线千丝，汜人幽恨如诉。雨鬓风鬟，花愁月晕，蕉恨牧羊南浦。

目断潇湘，楚天无雁，倩谁传语。忽相逢、秦塞归人，洒泪为通鱼素。

可奈钱唐一怒。便碧云万里，片时来去。宛绡谷明珰，无恙龙宫娇女。

更休怅望，神人道隔，永念君恩难负。两情合、何处牵丝，社橘依然春树。
赠医者川郭
严嘉谋（宋代）

川郭颠强甚，平生挟术游。
老犹携侍女，贫不诌公俟。
用药多投病，酬钱或掉头。
金陵官酒贵，应典旧貂裘。
秦题孙使君池馆
戴表元（宋代）

白发使君经世材，尽间犹解畅池台。
杂花屏障四时有，明月镜奁三面开。
各坐山随人意看，正吟风递鸟声来。
当年诗雨堂前梦，得似从容此一杯。
磨衲道衣
陆游（宋代）

久脱朝衣学道装，溪云野鹤作身章。何时九转丹砂熟，却插金貂侍紫皇。
鹧鸪天·小槛冬深未破梅
佚名（宋代）

小槛冬深未破梅。孤枝清瘦耐风埃。月中寂寞无人管，雪里萧风近水栽。微雨过，早春回。阳和消息自天来。才根多谢东君力，琼蕊苞红一夜开。
读荆轲传
高斯得（宋代）

夜读荆轲传，掩卷喟然叹。
结交天下士，贤哉太子丹。
报秦一片心，秋莲孤剑寒。
介绍田先生，得结荆卿欢。
太子一语疑，先生甘自残。
荆卿欲藉手，临事敢开口。
走见樊於期，愿借将军首。
将军搤擥言，念此固已久。
得复平竹仇，性命何足有。
四雄英烈风，精诚凌白虹。
函关初未入，气已吞祖龙。
其事虽不就，简牍光无穷。
奈何今之人，蹙缩如寒虫。
十二月旦禅月台问梅
韩淲（宋代）

山台见疏梅，野气挟寒力。春从花际来，晃漾水南北。

吟边人已深，妙处我已得。雁裂一声中，苍然起暮色。
送李端公赴东都
刘长卿（唐代）

轩辕征战后，江海别离长。远客归何处，平芜满故乡。

夕阳帆杳杳，旧里树苍苍。惆怅蓬山下，琼枝不可忘。
画鹰歌赠鲍帅
李梦阳（明代）

鸷鸟决眦如愁胡，猛将气每吞匈奴。自将黑鹰挂堂壁，百鸟窥之不敢呼。

安得此鹰生即起，击鬼擒狐日千里。将军弯弓骑紫骝，一箭射天落旄头。
方帅务德生朝三首
黄公度（宋代）

高门馀庆自绵绵，唾手功名不作难。
况是胸中绝畦町，更於笔下富波澜。
家传元老谋猷壮，人乐将军礼数宽。
香火祝公千百寿，姓名高并斗星寒。
隋门。隋文帝
周昙（唐代）

孤儿寡妇忍同欺，辅政刚教篡夺为。

矫诏必能疏昉译，直臣诚合重颜仪。
落花
朱淑真（宋代）

连理枝头花正开，妒花风雨便相催。
愿教青帝常为主，莫遣纷纷点翠苔。
春日
吴兰修（清代）

山村一夜雨，晓来春草生。看水出田原，触物皆移情。

东风吹桑林，午鸠杂乱鸣。偶逢邻叟至，依依话春耕。

锄耰恐后时，黾勉各有营。我亦守先畴，努力俟秋成。
赠英公大师
释玄宝（宋代）

□爱王家草圣踪，独於小篆苦留功。
何人会得师高意，欲把时风变古风。
五用出郊韵三首
吴潜（宋代）

寄语头衔水利官，隄防莫作等闲看。
田畴虽幸收成早，沟浍犹疑灌溉残。
劝课农桑心独苦，丁宁父老吻应乾。
米从布袋痴儿事，我辈须知稼穑难。
挽郑十一府君并夫人
华镇（宋代）

君子言无玷，夫人德有邻。丝桐人世远，窀穸陇头新。

妆閤闲明镜，吟窗积暗尘。西风原上路，鸣铎为悲辛。
书感
陆游（宋代）

鸭子陂头看水生，蜂儿园里按歌声。
天公用意谁能测？未许吾曹醉太平。
寄题张道士招真阁
李吕（宋代）

君成道，去何许，
寂寂空山号行府。自从汉末人相值，
因循今莫府。凄凉古庙落嵓隈，
水绕閒庭萦嫩苔。敕令立观奉香火，
屈指古十年中来。道士张君见奇古，
精力强明奈寒暑。从前观心力勤苦，
经画一新旧堂庑。尝闻仙者好楼居，
杰阁晕飞接云衢。往来世外隐君子，
万一鹤驭停须臾。我劝张君更磨练，
莫遣光阴随物转。一朝平步玉皇前，
何虑群仙不相面。多少纷纷尘世人，
梦中说梦元非真。妙处工夫如会了，
千百世界现全身。
与李十二白同寻范十隐居
杜甫（唐代）

李侯有佳句，往往似阴铿。
余亦东蒙客，怜君如弟兄。
醉眠秋共被，携手日同行。
更想幽期处，还寻北郭生。
入门高兴发，侍立小童清。
落景闻寒杵，屯云对古城。
向来吟橘颂，谁与讨莼羹？
不愿论簪笏，悠悠沧海情。
普通院
李新（宋代）

而今漫叟正聱牙，无复新诗赖碧纱。
行驭乘风方少快，归期破碧儘从差。
月头渐黑山云{匡王换盍}，雨脚更斜江路叉。
寒士规模新宰相，这回行处亦堤沙。
二月十七日
赵蕃（宋代）

入春不雨忧在田，数朝乃复相属连。
今晨得晴绝可喜，病体素羸犹著锦。
杏花始开忽已落，桃李安能问今昨。
独余杨柳故青青，乃似仍叔之子弱。
春今二月已强半，匆匆何方为羁绊。
雨虽未厌愁奈何，又听仆仆林鸠唤。
题猗绿堂
许棐（宋代）

萧萧万竿玉，深护读书堂。梦趁秋声薄，诗搀夜色凉。

敲茶风递响，滴砚露涵香。不杂有花树，花红不久长。
蝶恋花·庭院碧苔红叶遍
晏几道（宋代）

庭院碧苔红叶遍，金菊开时，已近重阳宴。日日露荷凋绿扇，粉近烟水澄如练。
试倚凉风醒酒面，雁字来时，恰向层楼见。几点护霜云影转，谁家芦管吹秋怨？
紫髯将军
孔平仲（宋代）

华容女子哭幽囚，吉利如虎入荆州，缚其孤雏敛貔貅。

长驱水步八十万，欲猎于吴吴主忧。群臣劝迎同一说，拔刀斫案心胆裂。

揆彼之量岂我容，开门纳狼计何拙。鲁家狂儿策最长，倡而和者有周郎，区区黄盖乃乞降。

龙幡遮火烧赤壁，东南风急天绛色。江中战舸岸上营，烟焰飞腾半焚溺。

雷鼓大进声满川，轻锐迫逐皆崩奔。紫髯将军更欢喜，曹公坐翅不得鶱。

子布元表何龊龊，成败之决在一言。君不见甘露宝鼎间，典午受禅吴犹存。

青盖入洛虽可惜，犹胜俛首臣老贼。
次韵方子践雪中见寄
黄溍（元代）

前年江南雪一尺，腐儒共走誇三白。宁知有客卧欲僵，冻骨棱层撑铁石。

今年复此雪塞门，江湖无处浮言樽。野风萧萧日色死，看人射虎苍山根。

牛衣覆寒夜复夜，金石馀音惭慰藉。平生万卷定安施，一瓻送我当渠借。
崇禅者觅诗归江南
释德洪（宋代）

去年社燕前，道人江南住。一笑塞鸿来，又在龙安浦。

今年寒食塞，归心忽飘絮。不知换秋菊，能复如期否。

此生付浮云，忽散还复聚。要之不可必，恐作人间雨。

行藏类隐峰，两踏石头路。故山有遗恨，缺典念马祖。

落日颓金盆，苍茫烟水莫。离情渺难收，摹写入凝伫。
闻山阳夏全之变
洪咨夔（宋代）

洮湟私牍旧开边，淮楚依然样子传。
抱虎寝蛟心不保，护疽讳子祸相挻。
河流三舍尽人血，城阖四门无灶烟。
昨夜洗兵盈尺雪，华夷齐加贺太平年。
赠端禅师
郭祥正（宋代）

十年不变旧，交深情愈淡。世乐贻真羞，去若出阱陷。

故林泉石新，悠然在虚鉴。寂寂夜香沉，无心答钟梵。
次韵答崔元初
王冕（元代）

楼居依约近蓬莱，每见天官簇仗来。
星绕紫微双阙近，日临仙掌五云开。
旌旗影动黄金表，龙马风生白玉台。
遥望上林花隐隐，乾坤清气一时回。
尉迟杯（双调）
柳永（宋代）

宠佳丽。算九衢红粉皆难比。天然嫩脸修蛾，不假施朱描翠。盈盈秋水。恣雅态、欲语先娇媚。每相逢、月夕花朝，自有怜才深意。

绸缪凤枕鸳被。深深处、琼枝玉树相倚。困极欢余，芙蓉帐暖，别是恼人情味。风流事、难逢双美。况已断、香云为盟誓。且相将、共乐平生，未肯轻分连理。
王干竹枕甚简古客有得之者为赋二绝
杨冠卿（宋代）

荣枯已熟槐安境，妄幻敢藏鸿宝书。
一节黑甜参已透，漆园胡蝶浪分疏。
春秋战国门。韩昭侯
周昙（唐代）

去年秦伐我宜阳，今岁天灾旱且荒。

对此不思人力困，楼门何可更高张。
九千山
郑瑛（明代）

南登九千峰，西忆双溪月。玉轮千里悬秋光，环佩玲珑上瑶阙。

千人去去不可留，听我一曲歌丹丘。清晨摇曳采云别，白日飘忽乘天游。

我宫之真师，乃是紫阳客。与君铭骨授长生，昔隐兹峰鍊精魄。

谁料丹砂化成烟，谪向人间二十年。玄风笑翳花源去，化衣醉拂秋霞眠。

青童返霓旌，相招拥千跸。下窥城郭几回新，手种长松已千尺。

杳然真师失其踪，身骑白羊去无穷。鸾啼鹤怨天府空，长攀玉树期相逢。

君家乘龙度百越，过予洒扫石上月。真师不来君又发，还掩洞房泣千骨。
游主山
骆起明（清代）

一派松风鹤梦惊，山房僻境暗苔生。疏棂让月窥悬榻，宿火留荼拂小铛。

落寞幸无山鬼笑，摩诃时听木鱼声。尘心不比弹心静，夜夜幽栖移我情。
摊破浣溪纱•晓起
董以宁（清代）

晓拥香篝意惘然。祇因芳梦记难全。起向药栏浑独立，倩谁圆。

倭堕髻垂遮领字，水沉香透结衣船。閒整新妆还自顾，惜娟娟。
吴歌
陆游（宋代）

胜负两蜗角，荣枯一蚁窠。
人情苦翻覆，吾意久蹉跎。
困睫凭茶醒，衰颜赖酒酡。
坐人能听否？试为若吴歌。
宴湖上亭作
元结（唐代）

广亭盖小湖，湖亭实清旷。轩窗幽水石，怪异尤难状。

石尊能寒幽，寒水宜初涨。岸曲坐客稀，杯浮上摇漾。

远水入帘幕，淅沥吹幽舫。欲去未回时，飘飘正堪望。

酣兴思共醉，促幽更相向。舫去若惊凫，溶瀛满湖浪。

朝来暮忘返，暮归独惆怅。谁肯爱林泉，从吾老湖上。
冬行感怀
李寄（明代）

忧人行语影，道路不知长。冽栗寒气夜，峥嵘天色霜。

似僧无法眷，为客在家乡。难慰一生志，易伤九回场。

山村门各闭，土囤牛亦藏。自笑无归者，皇皇畛陌旁。
庆元府人日乡饮酒礼
颜颐仲（宋代）

王春人日喜阴晴，文物衣冠萃四明。礼乐几年今一见，主宾百四酒三行。

人心天理须兴起，士习民风悉变更。太守自惭才德薄，纲维全赖老先生。
送董彦速游仙岩
谢薖（宋代）

吾闻天竺峰，耸若在天上。峰前溪万仞，激石吼寒浪。

堂中老比溪，碧眼照林莽。徜徉君屡游，局趣我思往。

此行何所求，岂欲除二障。闻呼试回头，未可踏折杖。

茅檐燕寂地，山气日夜爽。不斩凌霄藤，君归藤自长。
腊月过东庄命园丁插柳
孙承恩（明代）

寂寂东庄晚，萧萧风正严。柳阴常愧薄，此月更应添。

未拟成深径，还教覆短檐。明年看蓊郁，云幕映青帘。
南湖有鸥成群里闾间云数十年未尝见也实尘中
张镃（宋代）

居士园门甚处开，傍城犹未著楼台。
门前湖水三千尺，引得沙鸥亦肯来。
贺耕叟晚香亭
成廷圭（元代）

幽香分得东篱本，每候开时九月前。晚岁谁从陶靖节，高风独数傅延年。

清秋泛酒宾筵盛，白发簪花客帽偏。若个芬芳同老境，魏公佳句至今传。
偈颂四十一首
释慧晖（宋代）

北面半窗阴已极，南方全室阳斜得。
不关阴气与阳光，岭上雪寒白似黑。
七夕得正古上人书许渡海见访诗以促之
李之世（明代）

罡风连暮复连朝，惯住琼南识信潮。香象繇来堪截海，灵乌何必倩填桥。

弥天有脚应须到，彼岸回头定不遥。好向龙宫先寄语，幢幡计日过铜标。
鹧鸪天·手捻香笺忆小莲
晏几道（宋代）

手捻香笺忆小莲。欲将遗恨倩谁传。归来独卧逍遥夜，梦里相逢酩酊天。
花易落，月难圆。只应花月似欢缘。秦筝算有心情在，试写离声入旧弦。
问菊
黄庚（元代）

山冈独立对秋光，一袖西风两屐霜。
笑倚东篱问寒菊，自渊明后几番香。
翠屏列画
蒋晋（宋代）

青峰如屏高插天，悬崖积翠生云烟。
谁把王维旧墨迹，巍巍高挂安居前。
胜景应知世稀有，妙学丹青乃缩手。
嗟哉画有蠹损时，斯图寿比南山久。
打麦词八首 其七
徐搢珊（清代）

城女嫁随田舍郎，农家场务最难当。东邻姊妹休相笑，惯使连耞实未尝。
又登碧云亭感怀三十首 其三十
吴芾（宋代）

晚上危亭喜有秋，民安物阜本无忧。铃斋坐啸虽多暇，争似归田得自由。
邓州西轩书事十首
陈与义（宋代）

范公深忧天下日，仁祖爱民全盛年。
遗庙只今香火冷，时时风叶一骚然。
暮上瞿唐峡
项斯（唐代）

自古艰难地，孤舟旦暮程。独愁空托命，省已是轻生。

有树皆相倚，无岩不倒倾。蛟螭波数怒，鬼怪火潜明。

履道知无负，离心自要惊。何年面骨肉，细话苦辛行。
寄鲜于子骏西台
范纯仁（宋代）

僚友难逢不世贤，洛台经岁共清閒。蒹葭岂合依良玉，培塿何能望泰山。

直道难堪从俗尚，清新原足重人间。期君致主登廊庙，茅屋荒田我自还。
送云卿上人游安南（一作送僧游南海）
李洞（唐代）

春往海南边，秋闻半夜蝉。鲸吞洗钵水，犀触点灯船。

岛屿分诸国，星河共一天。长安却回日，松偃旧房前。
雨夜
储巏（明代）

㵵泻河将渴，飘萧漏未终。云峰悬宿雨，月殿闭遥空。

泾渭千流合，清凉万里同。北窗支石枕，秋意满帘栊。
杂咏下 玉胡蝶
洪适（宋代）

赞皇褒簇蝶，京洛古来希。一阵雄风起，穿林粉翅飞。
酬刘和叔
张埴（宋代）

儿时说伯亦吾羞，章甫何如不世谋。
延伫群龙开日月，可堪两鸟聒春秋。
十年谩说江湖尔，末路唯求饱暖休。
心事黄花同□皦，保当篱下话从头。
次韵前人怀阙下偶成三首 其三
赵抃（宋代）

鹓鸾班列内珰催，晓色鸣梢天上来。赐宴群臣醉归去，满身犹带御香回。
感怀
陈与义（宋代）

少日急名翰墨场，只今扶杖送斜阳。
青青草木浮元气，渺渺山斜接故乡。
作吏不妨三折臂，搜诗空费九回肠。
子房与我同羁旅，世事千般酒一觞。
病起二首 其一
徐文泂（清代）

中年岁月易蹉跎，况被沈疴更折磨。回首榴花红一色，光阴强半病中过。
送朱侍御自洛阳归阆州宁觐
齐己（唐代）

寻常西望故园时，几处魂随落照飞。客路旧萦秦甸出，

乡程今照汉阳归。已过巫峡沈青霭，忽认峨嵋在翠微。

从此倚门休望断，交亲喜换老莱衣。
题青山馆（即谢公旧居）
许棠（唐代）

境概殊诸处，依然是谢家。遗文齐日月，旧井照烟霞。

水隔平芜远，山横度鸟斜。无人能此隐，来往谩兴嗟。
【南吕】梧桐树南
郑光祖（元代）

题情
相思借酒消，酒醒相思到，月夕花朝，容易怀抱。恹恹病转深，未否他知道。要得重生，除是他医疗。他行自有灵丹药。
【骂玉郎北】无端掘下相思窑，那里是蜂蝶阵、燕莺巢。痴心枉作千年调。不札实似风竹摇，无投奔似风絮飘，没出活似风花落。
【东瓯令南】情山远，意波遥，咫尺妆楼天样高。月圆苦被阴云罩，偏不把离愁照。玉人何处教吹箫，辜南了这良宵。
【感皇恩北】呀，那些个投以木桃，报以琼瑶？我便似日影内捕金乌、月轮中擒玉兔、云端里觅黄鹤。心肠枉费，伎俩徒劳。也是我恩情尽、时运乖、分缘薄。
【浣溪沙南】我自招，随人笑，自古今好物难牢。我做了谒浆崔护违前约，采药刘郎没下梢，心懊恼。再休想画堂中、绮筵前，夜将红烛高烧。
【采茶歌北】疼热话向谁学？机密事把谁托？那里是浔阳江上不能潮？有一日相逢酬旧好，我把这相思两字细推敲。
【尾南】我青春，他年少，玉箫终久遇韦皋，万苦千辛休忘了。
锦袜
孙原湘（清代）

宝袜亲裁翠锦鲜，关心脱赠早凉天。重绵托里情深厚，密线缝围手巧妍。

但许贴胸如妾抱，无由输意伴君眠。他时认取斑斑迹，莫弃香笼绣箧边。
减字木兰花（雪中赏牡丹）
叶梦得（宋代）

前村夜半。每为江梅肠欲断。浅紫深红。谁信漫天雪里逢。

醉头扶起。宿酒阑干犹困倚。便莫催残。明日东风为扫看。
过金坛遇刘宰
区仕衡（宋代）

故人逢傲吏，问驿下西关。
制锦谁能似，鸣琴尔自闲。
京江三国地，斗野五州山。
去矣繁霜鬓，烟波照白纶。
书壁
薛唐（宋代）

自甘藜藿不求鱼，大笑冯生出想车。才子座中悲邺下，高篇社想厌黄初。

不臣未遂忠臣志，生子犹能读父书。酒后放言挥秃管，元龙豪气本难除。
踰月苦旱忽得邑宰喜雨诗用韵二首 其二
林希逸（宋代）

布谷催耕叹雨乾，诸贤欢咏我辛酸。瓢分不到田犹涸，琴化虽均天作难。

底要岁遗三九食，但为民几一分宽。未县龙骨鱼无梦，那得新租上送官。
山中怀旧
俞晖（明代）

长日一无事，行游空岁华。看花已迷路，对酒欲忘家。

心懒道仍在，时清乐有加。独怜朋旧远，云径几兴嗟。
莹老自浙归住东广光孝移住南华五首
曾丰（宋代）

无苦那从复觅甘，堂头与水已相谙。
犹将达磨泉中意，更去曹溪滴里参。
答侯少府
高适（唐代）

常日好读书，晚年学垂纶。漆园多乔木，睢水清粼粼。

诏书下柴多，天命敢逡巡。赫赫三伏时，十日到咸秦。

褐衣不得见，黄绶翻在身。吏道顿羁束，生涯难重陈。

北使经大寒，关山饶苦辛。边兵若刍狗，战骨成埃尘。

行矣勿复言，归欤伤我神。如何燕赵陲，忽遇平生亲。

开馆纳征骑，弹弦娱远宾。飘飖天地间，一别方兹晨。

东道有佳作，南朝无此人。性灵出万象，风骨超常伦。

吾党谢王粲，群贤推郄诜。明时取秀才，落日过蒲津。

节苦名已富，禄微家转贫。相逢愧薄游，抚己荷陶钧。

心事正堪尽，离居宁太频。两河归路遥，二月芳草新。

柳接滹沱暗，莺连渤海春。谁谓行路难，猥当希代珍。

提握每终日，相思犹比邻。江海有扁舟，丘园有角巾。

君意定何适，我怀知所遵。浮沉各异宜，老大贵全真。

莫作云霄计，遑遑随缙绅。
梅公书齐挂衰笠钓纶船楫四物形於诗句余为和
朱长文（宋代）

快楫轻纶笠与衣，闲将四物挂柴扉。
江头夜雪好披去，湖上春光宜棹归。
静处无忧嫌印绶，贫中有味胜轻肥。
兴来愿借君毋吝，渺渺烟波一叶飞。
又月出次韵
项安世（宋代）

觥船老去不能空，诗律衰来渐少功。
此夜轮边谁得句，一壶花下偶成中。
光分少皞金天露，气挟蓐收阊阖风。
只恐嫦娥须自悔，何如云里放朦胧。
荷包鲊
宋伯仁（宋代）

买得荷包酒旋沽，荷包惜不是鲈鱼。
鲈鱼不见张翰辈，自向沧波隐处居。
天乐赵紫芝画像赞
释居简（宋代）

一点虚明，八窗玲珑。万波不浑，百川自东。殆见其洒然乎外，孰知其渊乎其中。

谓其襄阳漫仕，曰吾不为南宫。谓其江湖散人，曰吾不为龟蒙。

乌在乎仪刑，先进而丹青太空。
南歌子 其一
向子諲（宋代）

江左称岩桂，吴中说木犀。水沈为骨郁金衣。却恨疏梅恼我、得香迟。

叶借山光润，花蒙水色奇。年年勾引赋新诗。应笑芗林冷淡、独心知。
己酉乱后寄常州使君侄四首 其四
汪藻（宋代）

春到花仍笑，时危笛自哀。平城隆准去，瓜步佛狸来。

地下皆冤肉，人间半劫灰。只今衰泪眼，那得向君开。
栖云阁
佚名（宋代）

倚天危阁贴重冈，细路萦纡石磴长。
曲磵碧流疏宿雨，夹山红叶助斜阳。
次韵黄侍郎海棠花下怯黄昏七绝
魏了翁（宋代）

天运自消息，诗人诗平章。
何花春不红，何草冬不黄。
邛州西岩轩阁陋甚抡仲知府舍人侍殿撰公来游惜其颓敝乃更新之既成以书招印同游因成一章
郭印（宋代）

鹤山争揽胜，此地独超然。秀巘脩屏立，枯崖半屋悬。

团云饶翠竹，鸣玉落清泉。自得高人赏，佳名日益传。
寄外
龙辅（宋代）

面约随时改，离情睹物含。
君风愁少女，妾卉最宜男。
菩萨蛮
郭应祥（宋代）

牡丹已过酴醿谢。那堪风雨连朝夜。底事最堪悲。春归人未归。

春宜留取住。人却推将去。早晚遂江滨。欢然夸尹新。
送 其二
欧阳修（宋代）

喜闻嘉誉蔼淮壖，又看吴帆解画船。陇亩遗民谈旧政，江山馀思入新篇。

人生白首吾今尔，仕路青云子勉旃。举棹南风吹酒醒，禽觞莫惜少留连。
秋日杂诗二十首 其十九
孙元衡（清代）

草木无摇落，秋心亦自惊。远天澄一色，空宇会千声。

选句收蛮语，耽游得鸟情。官閒兼寡合，例有竹蕉清。
寄虎儿
苏轼（宋代）

独倚桄榔树，间挑荜拨根。
谋生看拙否，送老此蛮村。
拟古
史台懋（清代）

木落天地瘦，万象皆枯槁。雕鹗盘远空，旷野风浩浩。

杖策访孤盘，皤然见一老。朝夕空箪瓢，左右惟桑枣。

歌声激金石，且复摅怀抱。饥寒无黯颜，端坐能静好。

郁郁西陵松，风霜常自保。
孟子·周公之过
陈普（宋代）

过血乖离惨极刑，人情天理岂其真。
天心处置非无意，故把瑕疵累圣人。
送张仲仁教授
卷刚中（宋代）

自从文墨困徒劳，钦仰先生绛帐高。
豹固可窥嗟拟管，牛虽未解见藏刀。
笑言契阔生离恨，岁月侵寻逼鬓毛。
金马玉堂门户敞，会须平步慰吾曹。
寄杭州通判苏子瞻海州使君孙巨源
刘攽（宋代）

浙水三江外，朐山百郡东。专城须闻望，半刺亦才雄。

浪海元无际，吴潮近峡中。茵凭那独异，翰墨自兼工。

追昔贤良举，殊时步武同。百篇传冠古，半策已全功。

咫尺腾霄使，回旋著籍通。龙媒流汗血，凤羽杂凫翁。

烈士犹难进，清朝各愿忠。伏蒲宁曲学，鸣鼓尚深攻。

物理安圆凿，人伦陋发蒙。俟河愁敝箄，破胆忤丰隆。

力挤胶西相，廉欺第五公。绝弦迷促轸，折翼创虚弓。

卧阁宁多病，治中有旧风。从容付丞史，咻喔及儿童。

使者诛求急，王人礼数崇。汤年偏一溉，稷御不终穷。

高宴延仙伯，閒游历梵宫。怒涛翻练白，浴日上霞红。

沙鲒能藏蟹，江凫不慕鸿。五云瞻碣石，七泽望青枫。

瓜戍留麋巀，茅心忆桂丛。赐环聊衮衮，遗楪漫忡忡。

困学今将落，生涯只屡空。头风吹过雨，鬓雪乱飞蓬。

龟死宁遗策，鸾栖岂愿笼。劳生俱梦寐，有道或瘖聋。

绝唱常难和，幽光更待融。知音怀感慨，不独寄丝桐。
依韵和宋中道观八月二十八日车驾朝谒景灵宫
梅尧臣（宋代）

西人来望禁槐傍，阊阖初开旭日光。
雕玉翠鞍牵騕褭，盘龙朱辇烂文章。
焚香閟殿开严帐，汲水寒沟洒广庄。
一见天颜万人喜，却回宫禁乐声长。
秋风
薛师董（宋代）

秋风有落枝，天籁动埙篪。
鼓角山河壮，襟怀岁月迟。
阮生狂一啸，汉武老多悲。
虽有秦歌激，终堪理钓丝。
春望书事
寇准（宋代）

因晴每日向吟台，纵目山城景象开。
白鸟静投沙浦去，落花闲逐野泉来。
客愁已被杨烟染，春色难甘蜀魄催。
看即流芳无处问，但将馀兴殢黄醅。
偶题 其二
陆文圭（元代）

旋沽腊醑供园菜，小簇春盘撷土蔬。老子兴来犹不浅，故人病土肯相疏。

远书每劝加餐食，新学多承问起居。大息吾年馀几耳，閒愁不乐复何如。
蛩声三首
杨万里（宋代）

莫憎苦调大酸辛，月思霜哀亦可人。
村路小家无此客，漂阳少府是前身。
贺新郎（用张小山韵贺小山纳妇）
赵必{王象}（宋代）

沙上盟鸥鹭。笑吟翁、梦今不到，草堂深处。金屋重重春睡暖，傍翠偎香步步。已自摘、蟠桃三度。旧日画眉情性在，更君房、妙绝文章语。消受得，乘鸾侣。

楼中燕燕谁家住。又从新、移根换叶，栽花千树。第一信风春事觉，莫遣绿羞红污。早早做、阑干遮护。天上姻缘千里合，喜乘槎、先入银河路。人似玉，衣金缕。
埇桥道中
葛胜仲（宋代）

雨跳浊水千沤乱，风过桥林万弩齐。顷刻埇桥斜景在，市人来去两虹霓。
卫王赠桑落酒奉答诗
庾信（南北朝）

愁人坐狭斜。
喜得送流霞。
跂窗催酒熟。
停杯待菊花。
霜风乱飘催。
寒水细澄沙。
高阳今日晚。
应有接{罒/离}斜。
次韵通明叟晚春二十七首 其八
释德洪（宋代）

题诗径欲挽春还，噪吻吟窗秃笔端。寂寞却怜当槛竹，嫩黄新袅出林竿。
庚戍元日移家惠山舟中作二首 其二
董文骥（明代）

去年元日弃孤臣，赵北燕南滞病身。八口一舟迁易散，吴山楚水信难真。

即看妻子还疑梦，高卧江湖又早春。只恐莺花饶笑我，拂衣斑鬓已如银。
读十明论
释德洪（宋代）

了知无性灭无明，空慧须从戒定生。峰顶世间心已尽，莲开幻事观方成。

尚无欣慕厌除念，岂有神通变化情。对现色身人不识，南风小雨共笼晴。
题弘顗三藏院
贯休（唐代）

仪清态淡雕琼瑰，卷帘潇洒无尘埃。岳茶如乳庭花开，

信心弟子时时来。灌顶坛严伸pg塞，三十年功苦拘束。

梵僧梦里授微言，雪岭白牛力深得。水精一索香一炉，

红莲花舌生醍醐。初听喉音宝楼阁，

如闻魔王宫殿拉金瓦落。次听妙音大随求，

更觉人间万事深悠悠。四音俱作清且柔，

爱河浊浪却倒流。却倒流兮无处去，碧海含空日初曙。
高陵篇（并序）
张绅（宋代）

道旁鬼镞飞神丛，狂客贼我人中龙。
有儿十七心胆雄，意气奄有江之东。
脐然未熄炎精委，四海英雄为时起。
十年血战不成功，破面安能作天子。
盘盘门外野水滨，可怜高冢埋麒麟。
髑髅饮恨尚不朽，死骨肯作曹瞒臣。
墓旁春草年年碧，黄金握臂人耕出。
姓名幸尔人不知，却怪中平一方石。
君不见吴王帐下越王舞，汉王成功楚王虏。
英雄千载欲何为，尽作北邙山下土。
又不见秦王治葬骊山宫，玉凫金雁俱成空。
武皇求仙东海上，茂陵石马嘶秋风。
与君下马高陵路，落日高城忽如堵。
阖闾坏冢在城边，何须重叹孙王墓。
重经快阁
范正国（宋代）

侨寓穷沧海，心栖快阁间。烟云浮四座，几席对千山。

阑槛何由见，神明怅未还。兴崇应有待，高躅付谁攀。
儋耳病起偶题
李光（宋代）

病骨支离睡半醒，雨馀芳草入帘青。焚香隐几无人到，读尽黄庭一卷经。
题隐室
裘万顷（宋代）

闽浙相望两道场，上人曾炷室中香。
直须了却旧公案，莫向空山便隐藏。
题鉴轩
石延庆（宋代）

一轩曾揭鉴为名，轩下方池彻底清。
坐客不须频拂拭，主人犹恐太分明。
一尘不染原无物，万象俱涵岂有情。
堪笑越湖三百里，等闲风浪不曾平。
旅次岐山得山友书却寄凤翔张尹
李端（唐代）

本与戴征君，同师竹上坐。偶为名利引，久废论真果。

昨日山信回，寄书来责我。
别茶陵士友
柴元彪（宋代）

自来承檄到云州，恰恰星霜又一周。
握手心如千里月，满怀诗思一江秋。
每惭铸错伤完锦，多谢衔杯送别舟。
未说河阳花满县，夜来风雨打田畴。
蜀中作
曲端（宋代）

破碎江山不足论，何时重到渭南村。一声长啸东风里，多少未归人断魂。
跋太白醉草
赵令畤（宋代）

虽自九天分派，不与万李同林。步处雷惊电绕，空馀翰墨窥寻。
次韵李宜仲以诗寄龙涎三首 其二
王庭圭（宋代）

鹊噪柴门晓未开，香风撩我梦惊回。恨无好句酬高咏，唤起谪仙苏与梅。
送谢舍人奉使北朝
梅尧臣（宋代）

汉使下西清，胡人拥道迎。
寒笳随宿堡，卫甲出孤城。
犯雪貂裘随，冲风锦绶轻。
山川辞国远，车骑踏沙行。
授馆氊为幄，供庖酪和羹。
戎王拜天赐，虏帅伏名卿。
紫塞千烽静，黄云万里平。
甘泉归奏日，随见凤池荣。
松江
陈必复（宋代）

嗟我赋归役，怜君尚滞留。
江风借行色，山月伴离愁。
天地日以肃，星辰夜欲浮。
东篱菊花约，莫易负清秋。
重脩德寿寺落成诗以纪事
弘历（清代）

阅岁祗园致郁攸，经营深意缅前猷。固知一切有为法，作如是观无可留。

尽洗何妨万缘净，重提依旧四禅脩。从兹法雨霏金地，泽润苍生百亿秋。
题野亭
陈宓（宋代）

向晚风光分外新，野亭高处最撩人。
绸缪翠袖分还合，委曲寒波去转亲。
小艇时过明镜里，危栏独倚画图身。
公馀对此长怀愧，检点胸中未洗尘。
风入松
孙居敬（宋代）

画梁燕子报新归。好语全稀。庭芳侵亚红相对，却羞见、蕊蕊枝枝。说与吹箫旧侣，痴心指望多时。

朝云暮雨失欢期。碧画谁眉。凝愁立处桐阴转，又还是、红日将西。谩道梅花纸帐，鸳鸯终待双飞。
题画薄荷扇
陆游（宋代）

一枝香草出幽丛，双蝶飞飞戏晚风。
莫恨村居相识晚，知名元向楚辞中。
过郑山人所居
刘长卿（唐代）

一径人寻谷口村，春山犬吠武陵源。青苔满地无行处，深笑桃花独闭门。
醉高歌带摊破喜春来·旅中
顾德润（元代）

长江远映青山，回首难穷望眼。扁舟来往蒹葭岸，烟锁云林又扁。篱边黄菊经霜暗，囊底青蚨逐日悭。破情思扁砧鸣，断愁肠檐马韵，惊客梦晓钟寒。归去难，修一缄回两字报平安。
马援
殷葆诚（清代）

生前铜柱标，死后明珠谤。如何老伏波，不画云台上。
西蜀旅舍春叹，寄朝中故人呈狄评事
岑参（唐代）

春与人相乖，柳青头转白。生平未得意，览镜私自惜。

四海犹未安，一身无所适。自从兵戈动，遂觉天地窄。

功业悲后时，光阴叹虚掷。却为文章累，幸有开济策。

何负当途人，无心矜窘厄。回瞻后来者，皆欲肆轥轹。

起草思南宫，寄言忆西掖。时危任舒卷，身退知损益。

穷巷草转深，闲门日将夕。桥西暮雨黑，篱外春江碧。

昨者初识君，相看俱是客。声华同道术，世业通往昔。

早须归天阶，不得安孔席。吾先税归鞅，旧国如咫尺。
送左禹赴江夏尉
贺铸（宋代）

泛泛青翰舟，亭亭黄鹤楼。
江山信清洒，人物想风流。
美酒遣归思，新诗题旧游。
有鱼知不食，端作置书邮。
矮斋杂咏二十首·早春
华岳（宋代）

梅梢弄粉做新晴，积雪残云没一星。
只把眼前春事卜，麦坡已作佛头青。
寿孙毅庵京兆八十公常为给舍
王廷陈（明代）

丈人七十弃簪裾，十载高踪海上庐。谢客风流诗卷里，镜湖烟上钓竿馀。

中朝谏草焚应尽，南国甘棠爱不疏。莫谓石床眠已稳，直愁门外候安车。
次韵朱少章潭雷锋马上口占
洪皓（宋代）

燕国由来士女都，家家行乐集城隅。
岂无鱼鸟如灵沼，若有传城似太湖。
我絷南冠尝独到，君邀北使欲相呼。
驱车宵济卢河去，十里荷花待入吴。
涂中得宝印叔二诗次韵 其二
王十朋（宋代）

双亲不见不胜悲，衔恨何曾有住时。二叔尚存俱白首，归来犹足慰衰迟。
次韵卢虞卿枢密见寄之什
吕颐浩（唐代）

维扬初记接英躔，日月飞驰已十年。政路翱翔常在后，祠宫闲退蚤输先。

欲陪清会时颙首，辱惠新诗思涌泉。幸有会稽栖隐地，约公归老钓鱼船。
和王安抚六言十首
项安世（宋代）

堆案牛腰万轴，消磨不尽诗情。
定应是我辈语，掷地当作金声。
次渠仅老韵四首 其一
周行己（宋代）

痴拙时无用，归来老罢休。夜寒为客梦，岁晚异乡愁。

鸟有南枝宿，川皆东海流。凭高望归路，云重失沧洲。
和刘后村梅花百咏
方蒙仲（宋代）

后村画卷四方来，输与先生作袜材。
貌就寒林差易事，玉堂云雾欠人裁。
访周元举菁山隐居
张元干（宋代）

胸次饱丘壑，乃觉轩裳轻。
举世沈湎时，勇退公早醒。
十年烟雨蓑，手种松杉成。
苍根郁寒雾，老色入户庭。
栖心不争地，似欲毕此生。
那知戎马际，亦使山房惊。
四海方荡潏，积骸盈破城。
公岂失策者，独留枯槁形。
贼舟会稍远，请复安柴荆。
暗泉杂夜雨，稚笋肥晨烹。
起予归去来，故山今可行。
胡为困羁旅，浩叹常吞声。
题旧藁
徐瑞（宋代）

书向愁边著，诗添病后吟。
不成千古事，空费一生心。
华发江湖晚，青灯风云深。
钟期那可铸，斋网断纹琴。
纵笔
陆游（宋代）

行省当年驻陇头，腐儒随牒亦西游。
千艘冲雪鱼关晓，万灶连云骆谷秋。
天道难知胡更炽，神州未复士堪羞。
会须沥血书封事，请报天家九世雠。
奉和御制读后周书
夏竦（宋代）

思道怀廉慎，童年类老成。郡豪尝詟服，边寇亦清平。

临难输忠节，辞荣保令名。贤哉蹈仁义，举世可为程。
题昆崙万松图寿武夷李参政封公
韩上桂（明代）

少室三花久著奇，昆崙万树多琼枝。苍松老干淩云起，屈曲龙鳞映玉池。

玉池道远谁能至，缥缈青牛连紫气。西出函关接阆风，绕壑寒阴高荫被。

深洞斫苓岁月閒，流膏何必羡神丹。葱皮翠叶霜犹积，服食久可益容颜。

回望幔亭云五色，宴引曾孙欢未极。紫芝桂树郁相望，轸辖南星光欲逼。

玉液曾闻汉帝倾，当年赐者尽长生。愿将一滴金茎露，洒向寒条色更青。
高宗郊前朝献景灵宫二十一首 其十五 饮福用《报安》。
郊庙朝会歌辞（宋代）

嘉荐既终，神贶斯复。赉我思成，灵光下烛。孝孙承之，载祗载肃。

敷锡庶民，函蒙祉福。
酬胡三凭人问牡丹
元稹（唐代）

窃见胡三问牡丹，为言依旧满西栏。

花时何处偏相忆，寥落衰红雨后看。
西江月 赠悟真（原未注藏头）
马钰（金朝）

我石榴栗果，金却要公猜。衣引个白衣来。是人非不采。学非干大道，元营养婴孩。端午正出君怀。印何曾姓蔡。
送光侍者充街坊
释慧空（宋代）

养子不著顺摩捋，喝要耳聋棒要杀。摩捋得成用不行，棒杀教伊应手活。

东山妙得养子方，所以用时俱爪抹。我是谢郎先早归，打就铁船相触拨。
种桑
释居简（宋代）

无衣可柰何，桑树百馀窠。拙计不及此，瘠田谁种它。

绿荷供楚制，白苧入吴歌。金谷虽佳丽，知谁所得多。
幽居漫赋
张玉孃（元代）

细雨吹凉入户，闻花扶影移阶。
愁人紫燕相语，古道清风支来。
五泄山三学院十题·石门
释咸润（宋代）

双峰起云际，仿佛五侯门。
烟霞锁不开，曾无车马奔。
朝中措·帘旌烘日绣波翻
元好问（金朝）

帘旌烘日绣波翻。霜晓试轻寒。高宴黄堂初启，云外列仙班。昼高丽锦，香浮宝鸭，身在蓬山。三见扬尘沧海，春风一笑人间。
碧云 其三
赵蕃（宋代）

寒镫既张，幽室有光。岂无他人，惟子之良。闭彼柴荆，今夕斯长。
山居十首 其十
陈造（宋代）

丁年陪友旧，尘雾去骎骎。不赖学问力，终孤云水心。

无波真古井，跃冶岂祥金。抚己知今是，扁舟钓碧浔。
暗香 晚登燕子矶，寄蘋湘、漱泉
冯煦（清代）

数声怨笛。又无端唤我，来寻陈迹。点点峭帆，半带残阳下荒驿。

幽壑潜蛟自舞，浑怒卷、银涛千尺。甚绝磴、一线侵云，犹有晚樵识。

归客。正恻恻。数断角剩烽，总是离索。俊游记得。春草如烟上吟屐。

茸帽西风渐暝，空望极、危岑寒碧。算旧日、携酒处，去潮更急。
答校书郎孙侔少述
刘敞（宋代）

金华劝讲愧通经，铜虎分忧强请行。千骑亦知翁子贵，一麾谁觉仲容轻。

西宾落莫空遗俗，北斗阑干有旧城。欲作过秦无与语，故人高论忆盱衡。
鲤鱼沟谒先大夫墓三首 其三
曾习经（清代）

去山二十里，往还资仆夫。哀敬不自申，筋力知何如。

晨出暮还归，迎门嬉众雏。天慈荷老母，亟命暖意壶。
送瑞州张知录
徐玑（宋代）

岁暮不惜别，君行是宦游。
江西多野水，湖上正高秋。
旧友曾过处，新题必共留。
官閒可寻访，竹径最深幽。
招夏和叔
王令（宋代）

矻矻雕镌役俗儿，六经尘土有谁吹。
我追往圣思前躅，子苟安谁即後时。
大遇定为当世福，不逢犹作後来师。
思量最是男儿事，此外吾曹不足期。
次韵酬铦上人二首
张镃（宋代）

孰知苾蒭流，而能建安作。
灯檠味隽永，曾不带葵藿。
已撞禅月钟，请振普公铎。
从伊哑羊呼，高厚中沃若。
句 其十
王安国（宋代）

江田百顷春风种，山果千株夜雨涵。
水调歌头
吕渭老（宋代）

其韵而寄之

暮云遮远眼，叠叠入青烟。十年不见，醯鸡同舞瓮中天。闻道山阴回棹，相去都无百里，李郭可同船。行止皆天意，端欲自操竿。

功名事，须早计，真安闲。高才妙手，不当留意市廛间。俄已山林长往，尘面时时拂镜，齿发甚衰残。廊庙非吾事，茅屋且安安。
山居
李涉（唐代）

一从身世两相遗，往往关门到午时。

想得俗流应大笑，不知年老识便宜。
郑尚明学士挽诗二首
李弥逊（宋代）

人物羲皇上，尘中无此流。
高谈卑管晏，老手命曹刘。
室有芝兰弃，家馀钟鼎收。
平生断金约，堕泪盖棺休。
徐州送江少卿
苏辙（宋代）

夜雨泗河深，晓日轻舟发。
帆开送客远，城转高台没。
居人永瞻送，归意何仓卒。
公来初无事，丰岁多牟麦。
铃阁渡清风，芳樽对佳客。
登临未云厌，谈笑方自适。
朝廷念黧老，府寺虚清剧。
何以寄风流，江山绕官宅。
和高子文秋兴
宇文虚中（宋代）

摇落山城暮，栖迟客馆幽。
葵衰前日雨，菊老异乡秋。
自信浮沉数，仍怀顾望愁。
蜀江归棹在，浩荡逐春鸥。
晚泊长沙示秦处度范元实用寄明略和父韵五首
黄庭坚（宋代）

昔在秦少游，许我同门友。
掘狱无张雷，剑气在牛斗。
今来见令子，文似前哲有。
何用相浇泼，清江绿如酒。
资国巨松伐为东观材
周紫芝（宋代）

文字初离五阨馀，缃囊缥帙秘新储。何人合在天东壁，十八公堪作校书。